Vier onderwerpe i.v.m. persoonlike finansies wat jy moet toepas - Corona Krisissentrum
Tuis / COVID-19 / Vier onderwerpe i.v.m. persoonlike finansies wat jy moet toepas
Vier onderwerpe i.v.m. persoonlike finansies wat jy moet toepas
Finansiële beplanning is 'n omvattende konsep wat onderwerpe soos begrotings, beplanning vir aftrede, spaar, versekering en skuldaflossing insluit. Jy hoef egter nie 'n deskundige in finansiële beplanning te wees om 'n goeie begrip te hê van wat elkeen van hierdie onderwerpe beteken en hoe dit jou raak nie. Gebruik hierdie gids om beter te verstaan hoe finansiëlebeplanningkonsepte onderling verband hou om die grondslag vir 'n stewige finansiële grondslag vir jou en jou gesin te lê.
Die persoonlike begroting is die ruggraat van jou bestedingsplan. Jy sal dit gebruik as 'n padkaart om jou finansiële bestemming te bereik. Hoewel die woord "begroting" dikwels met bestedingsbeperking geassosieer word, verwys die konsep van 'n begroting na meer doeltreffende besteding. 'n Begroting sal vir jou wys hoeveel geld jy na verwagting sal inbring teenoor al jou uitgawes, soos byvoorbeeld van jou verpligte uitgawes soos 'n huisverband en huur tot diskresionêre besteding soos vermaak.
'n Maandelikse begroting, as 'n hulpmiddel vir persoonlike finansiële beplanning, laat jou toe om te beplan vir hoe jy jou geld elke maand gaan bestee of spaar en om op die hoogte te bly van jou bestedingspatrone.
Besnoeiing van uitgawes
Nadat jy 'n suksesvolle basiese begroting opgestel het, sal jy 'n baie beter begrip hê van waar jou geld heen gaan en waar jy aan uitgawes kan besnoei. Vir baie mense is dit so eenvoudig soos minder uitgee op sommige van die klein goedjies wat kan ophoop. Vir ander kan dit beteken meer indringend kyk na besteding ten einde meer te besnoei om 'n groter gaping tussen maandelikse invloei en uitvloei te skep. Die vermindering van uitgawes is om drie redes essensieel. Eerstens kan dit meer geld in jou begroting losmaak sodat jy minder geneigd sal wees om op kredietkaarte en lenings staat te maak om gapings as gevolg van besteding toe te maak. Tweedens, as jy skuld het kan dit jou help om dit vinniger af te betaal as jy ekstra geld in jou begroting terugsit. Derdens kan ekstra geld jou help om jou noodfonds 'n hupstoot te gee of om aftreespaargeld meer te maak.
Om uit die skuld te kom
Selfs nadat jy 'n gesonde begroting opgestel het en onnodige uitgawes besnoei het, kan jy steeds vind dat daar dralende skuld is. Die skuld-tot-inkomsteverhouding is die persentasie van jou inkomste wat aan die afbetaling van jou skuld bestee word. 'n Gesonde skuld-tot-inkomsteverhouding is hoogstens 35%. En tog is die vlakke van huishoudelike skuld in Suid-Afrika verbysterend. Volgens die skuldberadingsfirma DebtBusters bestee die gemiddelde beradingskliënte wat meer as R20 000 per maand verdien meer as 64% van hul inkomste aan skuldafbetaling. Om uit die skuld te kom, is nie maklik nie, maar dit kan gedoen word. Dit beteken toewyding en 'n plan om skuldvry te word en te bly. Daar is twee maniere waarop jy jou skuld kan afbetaal, nl. om die hoogste rentekoers eerste af te betaal, en die sg. "sneeubal"-metode.
Spaar vir aftrede
Spaar vir aftrede behoort 'n prioriteit te wees en nie 'n nagedagte nie. Vroeër vanjaar het die aftreeïnkomstespesialiste Just 'n nuwe opname gepubliseer wat op die spaargewoontes van Suid-Afrikaners fokus. Die hoofbevindings van die studie het aan die lig gebring dat verskeie beduidende uitdagings vandag se afgetredenes in die gesig staar wat voortspruit uit algemene wanopvattings oor aftreeïnkomste. Die kritieke kommer wat die studie blootgelê het, is die groot proporsie mense wat aftrede nader en nie genoeg gespaar het nie. En tog verwag hulle 'n onrealisties hoë vlak van inkomste uit hul bestaande aftreegeld. Die opname beklemtoon die uiters belangrike rol van noukeurige beplanning om te help om ingeligte besluite oor die effektiewe gebruik van beperkte hulpbronne te maak.
Jy het 'n begroting opgestel, uitgawes besnoei, jou kredietkaartskuld uitgewis en het vir aftrede begin spaar, so jy is nou gereed, of hoe? En hoewel jy reeds ver gevorder het, is daar nog een lewensbelangrike aspek van jou finansies waarna jy moet kyk: versekering.
Jy het hard gewerk om 'n soliede finansiële grondslag vir jou en jou gesin daar te stel, en dit moet beskerm word. Daar kan ongelukke en rampe kom en as jy nie voldoende verseker is nie kan dit jou finansieel geruïneer laat. Jy moet versekering uitneem om jou lewe te beskerm, jou vermoë om 'n inkomste te verdien, en om 'n dak oor jou kop te hou. Lewensversekering, ongeskiktheidsversekering en huiseienaarsversekering kan help met daardie scenario's.
My Money Coach: https://www.mymoneycoach.ca/budgeting/what-is-a-budget-planning-forecasting
City Press: https://city-press.news24.com/Personal-Finance/how-to-get-out-of-debt-20200306-4
The balance: https://www.thebalance.com/financial-planning-basics-personal-finance-101-1289798
The balance: https://www.thebalance.com/how-to-make-a-budget-1289587
Business Tech: https://businesstech.co.za/news/finance/363902/half-of-south-african-retirees-plan-to-rely-on-their-children-if-they-run-out-of-savings-study/
Money Web: https://www.moneyweb.co.za/financial-advisor-views/why-its-a-good-idea-to-start-saving-up-towards-your-retirement-now/